முறுக்கு என்பது பெரும்பாலும் அரிசி மாவில் செய்யப்பட்டாலும், அதிலும் உளுந்து மாவு, பாசிப்பருப்பு மாவு, கடலை மாவு, சட்னிக்குப் போடப்படும் பொட்டுக்கடலையை பொடித்துச் சேர்ப்பது என ஏகப்பட்ட வகைகள். மிக எளிதாகவும் எப்படி செய்தாலும் அருமையான சுவையும் தரக்கூடியது முறுக்கே! திருச்சி மாவட்டம், மணப்பாறை மாட்டுக்கு மட்டுமல்ல... முறுக்குக்கும் மிகப் பிரபலமானது. இன்று மாட்டின் பெருமையை குறைத்து, முறுக்கே முன்னணியில் நிற்கிறது. திருச்சியை நீங்கள் எந்த மார்க்கமாகக் கடந்தாலும், மணக்கும் முறுக்கை விலகிப் போகவே முடியாது.